Noord-Kaap-gemeenskap sê néé vir onteiening(Argieffoto: pixabay) Die meeste inwoners van die Dawid Kruiper-munisipaliteit, wat in Upington in die Noord-Kaap gesetel is, het Sondag die voorgestelde wysigings aan artikel 25 van die Grondwet verwerp. Die hoofrede hiervoor, sê inwoners, is dat die wetsontwerp, naamlik om onteiening sonder vergoeding toe te laat, daartoe sal lei dat die geldwaarde van grond in die omgewing drasties sal afneem. Dit sal ook ŉ uitwerking op die bereidwilligheid van finansiële instellings hê om lenings aan eienaars toe te staan om die betrokke eiendom te verbeter. Malatswa Molepo, parlementêre woordvoerder, het gesê die parlementêre portefeuljekomitee oor openbare werke en infrastruktuur het Sondag die tweede deel van die openbare verhore in die Noord-Kaap by die Tol Speelman-saal in Upington afgesluit. Tydens dié verhore het die gemeenskap onder meer gesê dat die voorgestelde wetsontwerp ŉ gevaar kan inhou vir huiseienaars, voedselsekerheid en ekonomiese stabiliteit. Die gemeenskap is bekommerd dat enige veranderlike wat voedselonsekerheid en ekonomiese onstabiliteit veroorsaak tot verhoogde werkloosheid en armoede sal lei. Die gemeenskap het aangedring op meer beraadslaging met en betrokkenheid van die belanghebbendes om te verseker dat die wetsontwerp spesifiek is oor wanneer en hoe eiendom onteien sal word, indien dit wel goedgekeur word. Die inwoners het gevra dat plaaseienaars, werkers en ander belangegroepe saamwerk om te verseker dat die landbousektor stabiel en volhoubaar bly. ŉ Aantal inwoners het egter die voorgestelde wetsontwerp verwelkom as ŉ doeltreffende hulpmiddel om armoede en werkloosheid te beveg. Hul opvattings is gegrond op die idee dat die breër gemeenskap daarby sal baat indien al hoe meer mense aan die ekonomie deelneem. Die tradisionele Khoi- en San-leiers ondersteun ook die wetswysigings en het tydens die verhore gesê die onteieningswetsontwerp sal verseker dat hulle erken word as die oorspronklike grondeienaars in dié omgewing en dat lede van hul gemeenskap weer die grond sal kan bewoon. Opkomende boere hoop die wetsontwerp sal verseker dat groot grondeienaars die grond met hulle deel, maar bestaansboere het daarop gewys dat hul groeipotensiaal juis hierdeur verder ingekort sal word. Deelnemers aan die verhoor het ŉ beroep op die regering gedoen om so gou moontlik staatsgrond ook aan lede van die publiek vry te stel. Die komitee sal Maandag die openbare verhore by die Kathu-stadsaal voortsit.